വ്യാജ ഡിജിറ്റല് കറന്സി വ്യാപാരം: ഒന്പതംഗ സംഘത്തിലെ ഓരോരുത്തര്ക്കും 10 ദിര്ഹം മില്യണ് പിഴയും 10 വര്ഷം തടവും അബു ദബി: 28.07.2021 വ്യാജ പണമിടപാടുകളും വ്യാജ ക്രിപ്റ്റോ കറന്സി വ്യാപാരവും നടത്തി പണം സമ്ബാദിച്ച കേസില് ഒന്പതംഗ സംഘത്തിന് ശിക്ഷ വിധിച്ച് അബു ദബി ക്രിമിനല് കോടതി. 18 മില്യണ് ദിര്ഹമാണ് സംഘം വ്യാജ പണമിടപാടുകളിലൂടെ സമ്ബാദിച്ചത്. പത്ത് വര്ഷം തടവും സംഘത്തിലെ ഓരോ അംഗങ്ങള്ക്കും 10 മില്യണ് ദിര്ഹവുമാണ് കോടതി ശിക്ഷയായി വിധിച്ചത്. ഇവരെ കൂടാതെ ആറ് കമ്ബനികളും കുറ്റകൃത്യത്തില് പങ്കാളികളായി കണ്ടെത്തിയിട്ടുണ്ട്. ഇതില് ഓരോ കമ്ബനിക്കും 50 മില്യണ് ദിര്ഹം പിഴയായി വിധിച്ചിട്ടുമുണ്ട്. പുതിയ സാങ്കേതിക വിദ്യകള് ഉപയോഗിച്ചാണ് പ്രതികള് കുറ്റകൃത്യം നടത്തിയതെന്ന് കോടതി കണ്ടെത്തിയിട്ടുണ്ട്. പ്രതികളില് ഒരാള് യുഎഇക്ക് പുറത്തുനിന്നുകൊണ്ട് ഇരകളെ വലയില് വീഴ്ത്തുകയായിരുന്നു. ഡിജിറ്റല് കറന്സികള് കൈകാര്യം ചെയ്യുന്ന വിദേശ നിക്ഷേപ കമ്ബനികളുമായി ബന്ധമുണ്ടെന്ന അവകാശവാദമുന്നയിച്ചാണ് ഇയാള് തട്ടിപ്പ് നടത്തിയത്. ഇരകള്ക്ക് ലാഭവിഹിതമായി ഭീമന് തുകകളാണ് വാഗ്ദാനം ചെയ്തിരുന്നത്. യുഎഇയിലുള്ള ആറ് കമ്ബനികളുടെ ബാങ്ക് അകൗണ്ടുകള് നല്കി പണം അതാത് അകൗണ്ടുകളില് നിക്ഷേപിച്ച് നിക്ഷേപകര്ക്ക് യാതൊരു വിധ സംശയത്തിനും ഇടവരുത്താത്ത വിധമാണ് പ്രതികള് തട്ടിപ്പ് നടത്തിയത്.